CELEX: 32022R0054
Language: sk
Date: 2021-10-21 00:00:00
Title: Delegované nariadenie Komisie (EÚ) 2022/54 z 21. októbra 2021, ktorým sa mení delegované nariadenie (EÚ) 2020/692, pokiaľ ide o dodatočné požiadavky na vstup do Únie v prípade určitých kopytníkov, ktoré pochádzajú z Únie, premiestňujú sa do tretej krajiny alebo na územie na účely účasti na podujatiach, výstavách, prehliadkach a potom sa premiestňujú späť do Únie (Text s významom pre EHP)

17.1.2022   
               
               
                  SK
               
               
                  Úradný vestník Európskej únie
               
               
                  L 10/1
               
            
         DELEGOVANÉ NARIADENIE KOMISIE (EÚ) 2022/54
         z 21. októbra 2021,
         ktorým sa mení delegované nariadenie (EÚ) 2020/692, pokiaľ ide o dodatočné požiadavky na vstup do Únie v prípade určitých kopytníkov, ktoré pochádzajú z Únie, premiestňujú sa do tretej krajiny alebo na územie na účely účasti na podujatiach, výstavách, prehliadkach a potom sa premiestňujú späť do Únie
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2016/429 z 9. marca 2016 o prenosných chorobách zvierat a zmene a zrušení určitých aktov v oblasti zdravia zvierat („právna úprava v oblasti zdravia zvierat“) (1), a najmä na jeho článok 239 ods. 2,
         keďže:
         
                     (1)
                  
                  
                     Delegovaným nariadením Komisie (EÚ) 2020/692 (2) sa stanovujú okrem iného požiadavky na zdravie zvierat, pokiaľ ide o vstup zásielok určitých držaných suchozemských zvierat do Únie. Konkrétne sa v časti VI uvedeného delegovaného nariadenia stanovujú osobitné pravidlá pre vstup do Únie v prípade určitých komodít, ktoré pochádzajú z Únie a vracajú sa do nej. Článok 177 delegovaného nariadenia (EÚ) 2020/692 v súčasnosti zahŕňa len osobitné pravidlá, ktoré sa musia dodržiavať v prípade registrovaných koní pochádzajúcich z Únie a vracajúcich sa do nej po dočasnom vývoze do tretej krajiny alebo na územie alebo do ich pásma na účely účasti na súťažiach, dostihoch alebo kultúrnych jazdeckých podujatiach.
                  
               
                     (2)
                  
                  
                     S cieľom uľahčiť ich účasť na podujatiach, výstavách a prehliadkach („podujatia“), ktoré sa konajú mimo Únie, treba stanoviť výnimku z určitých všeobecných požiadaviek na zdravie zvierat uvedených v článku 11 delegovaného nariadenia (EÚ) 2020/692 pre zásielky kopytníkov, ktoré pochádzajú z Únie, premiestňujú sa do tretej krajiny alebo na územie alebo do ich pásma na účely účasti na podujatiach a potom sa premiestňujú späť do Únie. Aby sa však minimalizovali riziká pre zdravie zvierat a aby sa zohľadnila súčasná situácia v oblasti zdravia zvierat, pokiaľ ide o určité choroby postihujúce ošípané a hydinu, uvedená výnimka by sa mala obmedziť na určité druhy kopytníkov, konkrétne na hovädzí dobytok, ovce a kozy („výnimka pre kopytníky“). Článok 177 delegovaného nariadenia (EÚ) 2020/692 by sa preto mal zmeniť tak, aby zahŕňal výnimku pre kopytníky.
                  
               
                     (3)
                  
                  
                     Osobitné pravidlá týkajúce sa výnimky pre kopytníky by mali zohľadňovať potenciálne riziká pre zdravie zvierat, ktoré by mohli vzniknúť v súvislosti s uvedenými typmi premiestňovania na účely účasti na podujatiach, a mali by byť úmerné súvisiacim rizikám pre zdravie zvierat. Tieto osobitné pravidlá by preto mali byť dostatočne prísne, aby sa zabezpečilo, že zvieratá zúčastňujúce sa na podujatiach sa nedostanú do kontaktu so zvieratami s nižším zdravotným štatútom, ktoré nespĺňajú všetky požiadavky na zdravie zvierat stanovené v právnych predpisoch Únie.
                  
               
                     (4)
                  
                  
                     Vzhľadom na podobnosť činností vykonávaných počas podujatí a činností vykonávaných v zhromažďovacích strediskách je vhodné stanoviť požiadavky rovnocenné požiadavkám uplatňovaným na zhromažďovacie strediská v tretích krajinách alebo na územiach, ktoré sú stanovené v článku 20 ods. 2 písm. b) delegovaného nariadenia (EÚ) 2020/692 a ktoré sú založené na požiadavkách uplatniteľných v Únii na základe delegovaného nariadenia Komisie (EÚ) 2019/2035 (3).
                  
               
                     (5)
                  
                  
                     Okrem všetkých uvedených opatrení na zmiernenie rizika treba takisto obmedziť obdobie, počas ktorého sú zvieratá vystavené potenciálnym rizikám pre zdravie zvierat, ktoré súvisia s uvedeným premiestnením na účely účasti na podujatiach a ich zdržiavaním sa mimo územia Únie.
                  
               
                     (6)
                  
                  
                     Článok 177 delegovaného nariadenia (EÚ) 2020/692 by sa preto mal zodpovedajúcim spôsobom zmeniť,
                  
               PRIJALA TOTO NARIADENIE:
         
            Článok 1
            Článok 177 delegovaného nariadenia (EÚ) 2020/692 sa mení takto:
            
                        1.
                     
                     
                        Názov sa nahrádza takto:
                        
                           „Článok 177
                           Dodatočné požiadavky na vstup do Únie v prípade určitých kopytníkov, ktoré pochádzajú z Únie, premiestňujú sa do tretej krajiny alebo na územie alebo do ich pásma na účely účasti na podujatiach, výstavách, prehliadkach a ktoré sa potom premiestňujú späť do Únie“
                        
                     
                  
                        2.
                     
                     
                        Dopĺňa sa tento odsek:
                        
                           „3.   Odchylne od článku 11 sa v prípade zásielok hovädzieho dobytka, oviec a kôz, ktoré pochádzajú z Únie a premiestňujú sa na obdobie najviac 15 dní do tretej krajiny alebo na územie alebo do ich pásma na účely účasti na podujatiach, výstavách a prehliadkach („podujatia“) povoľuje vstup z uvedenej tretej krajiny alebo územia do Únie, ak spĺňajú tieto podmienky:
                           
                                       a)
                                    
                                    
                                       tretia krajina alebo územie alebo ich pásmo, kde sa podujatie koná, sú uvedené v zozname na účely vstupu konkrétnych druhov zvierat do Únie;
                                    
                                 
                                       b)
                                    
                                    
                                       zariadenie, v ktorom sa podujatie koná:
                                       
                                                   i)
                                                
                                                
                                                   spĺňa požiadavky uplatniteľné na zariadenia vykonávajúce zhromažďovanie kopytníkov stanovené v článku 20 ods. 2 písm. b);
                                                
                                             
                                                   ii)
                                                
                                                
                                                   pri príchode zásielky na hraničnú kontrolnú stanicu a počas celého trvania podujatia drží len hovädzí dobytok, ovce alebo kozy, ktoré spĺňajú všetky príslušné požiadavky stanovené v právnych predpisoch Únie pre vstup takýchto zvierat do Únie;
                                                
                                             
                                 
                                       c)
                                    
                                    
                                       odoslanie zásielky zvierat z Únie do zariadenia uvedeného v písmene b) a z tohto zariadenia do Únie sa vykonáva v dopravných prostriedkoch, ktoré spĺňajú všeobecné požiadavky týkajúce sa dopravných prostriedkov suchozemských zvierat použitých na prepravu suchozemských zvierat stanovené v článku 17, a bez vyloženia v akejkoľvek tretej krajine alebo na území alebo v ich pásme;
                                    
                                 
                                       d)
                                    
                                    
                                       zvieratá v zásielke neprišli od okamihu naloženia na odoslanie z Únie do zariadenia uvedeného v písmene b) a počas celého trvania podujatia až do ich príchodu späť do Únie do kontaktu s inými zvieratami s nižším zdravotným štatútom.“
                                    
                                 
                     
                  
         
            Článok 2
            Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 21. októbra 2021
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 84, 31.3.2016, s. 1.
         
            (2)  Delegované nariadenie Komisie (EÚ) 2020/692 z 30. januára 2020, ktorým sa dopĺňa nariadenie Európskeho parlamentu a Rady (EÚ) 2016/429, pokiaľ ide o pravidlá týkajúce sa vstupu zásielok určitých zvierat, zárodočných produktov a produktov živočíšneho pôvodu do Únie a ich premiestňovania a zaobchádzania s nimi po ich vstupe do Únie (Ú. v. EÚ L 174, 3.6.2020, s. 379).
         
            (3)  Delegované nariadenie Komisie (EÚ) 2019/2035 z 28. júna 2019, ktorým sa dopĺňa nariadenie Európskeho parlamentu a Rady (EÚ) 2016/429, pokiaľ ide o pravidlá týkajúce sa zariadení, ktoré držia suchozemské zvieratá, a liahní a vysledovateľnosti určitých držaných suchozemských zvierat a násadových vajec (Ú. v. EÚ L 314, 5.12.2019, s. 115).